На основу члана 34. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС и 36/11),

Републичка изборна комисија, на седници одржаној 6. фебруара 2020. године, донела је

**О Д Л У К У**

**О ОРГАНИЗАЦИЈИ И СПРОВОЂЕЊУ ОБУКА ИНСТРУКТОРА ЗА РАД У ПРОШИРЕНОМ САСТАВУ БИРАЧКИХ ОДБОРА**

1. Овом одлуком уређује се начин организовања и спровођења обука лица која ће спроводити обуке за рад у проширеном саставу бирачких одбора на спровођењу гласања на изборима који ће се одржати у 2020. години (у даљем тексту: инструктори).

2. Циљ обуке инструктора је да се кроз теоретско и практично обучавање унапреди ниво знања и вештина неопходних за рад у бирачком одбору, а све у циљу унапређења рада бирачких одбора и целокупног изборног процеса.

3. Обуке инструктора у складу са одредбама ове одлуке спроводе се у току 2020. године.

Припрему и спровођење обука инструктора врши Радно тело за обуке Републичке изборне комисије образовано у складу са Одлуком о организацији и спровођењу обука инструктора за рад у сталном саставу бирачких одбора 02 број 013-79/19 од 2. децембра 2019. године (у даљем тексту: Радно тело).

4. Кандидате за инструкторе предлажу регистроване политичке странке.

По расписивању избора за народне посланике Народне скупштине, кандидате за инструкторе могу да предложе и подносиоци проглашених изборних листа.

5. Парламентарна политичка странка предлаже најмање 25 кандидата за инструкторе.

Парламентарна политичка странка националне мањине предлаже најмање пет кандидата за инструкторе.

Ванпарламентарна политичка странка, као и подносилац проглашене изборне листе, предлаже најмање пет кандидата за инструкторе

Ванпарламентарна политичка странка националне мањине предлаже најмање два кандидата за инструкторе.

6. Кандидат за инструктора мора да има стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и искуство у раду органа за спровођење избора.

7. Испуњеност услова из тачке 6. ове одлуке доказује се одговарајућом исправом (дипломом, уверењем, потврдом, одлуком и др).

8. Радно тело сачињава план спровођења обука инструктора, који садржи распоред по политичким странкама, односно подносиоцима проглашених изборних листа, као и датум и време одржавања обука.

9. Обуке инструктора спроводе се у Београду, у седишту Републичке изборне комисије.

10. Обуке инструктора спроводе се у складу са Програмом обуке, који је саставни део ове одлуке.

Након завршене обуке инструктора, кандидати за инструкторе полажу тест знања.

За потребе одржавања теста знања користе се питања са понуђеним одговорима, припремљена за спровођење обука инструктора за рад у сталном саставу бирачких одбора и објављена на веб презентацији Републичке изборне комисије, са обележеним тачним одговорима.

Тест знања садржи 30 од 100 објављених питања, са понуђеним одговорима.

Успешно савладан тест знања подразумева најмање 24 тачна одговора (80%).

11. Кандидат за инструктора који је успешно савладао тест знања на крају обуке, спроводи обуке за рад у проширеном саставу бирачких одбора, у складу са посебном одлуком Републичке изборне комисије.

12. Обукама инструктора, у својству посматрача, могу да присуствују представници удружења и међународних организација које се баве изборима.

13. Чланови Радног тела имају право на накнаду за рад на спровођењу обука у складу са Одлуком о накнади члановима Радног тела за обуке Републичке изборне комисије за рад на спровођењу обука инструктора за рад у сталном саставу бирачких одбора 02 Број: 120-98/19 од 20. децембра 2019. године.

14. Републичка изборна комисија на својој веб презентацији објављује све информације од значаја за спровођење обука инструктора, а нарочито:

- план спровођења обука,

- списак инструктора који су успешно завршили обуку инструктора.

15. Средства за накнаде и трошкове обука инструктора обезбеђују се у буџету Републике Србије.

Накнаду трошкова учешћа у обукама за кандидате за инструкторе обезбеђују политичке странке, односно подносиоци проглашених изборних листа који су предложили кандидате за инструкторе.

16. Ова одлука ступа на снагу даном доношења, а објављује се на веб презентацији Републичке изборне комисије.

02 Број:013-21/20

У Београду, 6. фебруара 2020. године

**РЕПУБЛИЧКА ИЗБОРНА КОМИСИЈА**

 ПРЕДСЕДНИК

 Владимир Димитријевић

**ПРОГРАМ ОБУКЕ ИНСТРУКТОРА ЗА РАД У ПРОШИРЕНОМ САСТАВУ БИРАЧКИХ ОДБОРА**

|  |  |
| --- | --- |
| **Опис програма и тематских целина** | - Прописи од значаја за спровођење избора, - Надлежност и састав органа и тела за спровођење избора,- Примопредаја изборног материјала пре гласања,- Припрема за почетак гласања,- Отварање бирачког места,- Гласање на бирачком месту,- Посебна правила гласања за лица са инвалидитетом, неписмених и спречених лица,- Одржавање реда на бирачком месту,- Затварање бирачког места,- Утврђивање резултата гласања,- Примопредаја изборног материјала после гласања. |
| **Облици, методе и технике реализације програма** | Предавање, дискусија, симулација и студије случаја. |
| **Трајање програма** | Један дан (7 сати). |
| **Најмањи и оптималан број полазника** | Од 15 до 25 кандидата. |
| **Начин вредновања** | Успех кандидата се вреднује на основу писаног теста знања. |
| **Начин верификације учешћа** | Након успешно савладаног теста знања, кандидат добија уверење о оствареном успеху. |